
                                                                                                         Bucureşti, 13.04.2022
                                                                                                          PLx 237/2012/2021 
RAPORT COMUN
asupra Legii pentru aprobarea Ordonanţei de urgenţă a Guvernului nr.21/2012 privind modificarea şi completarea Legii educaţiei naţionale nr.1/2011
În conformitate cu prevederile art.137 din Regulamentul Camerei Deputaţilor, Comisia pentru constituționalitate şi Comisia pentru învăţământ au fost sesizate cu Legea pentru aprobarea Ordonanţei de urgenţă a Guvernului nr.21/2012 privind modificarea şi completarea Legii educaţiei naţionale nr.1/2011, aflată în procedură de reexaminare ca urmare a Deciziei Curții Constituționale nr.452 din 24 iunie 2020, publicată în Monitorul Oficial al României, Partea I, nr.598 din 8 iulie 2020, transmisă cu adresa         PLx 237/2012/2021.
Această Lege, adoptată de Parlamentul României, cu respectarea prevederilor art.75 și ale art.76 alin (1) din Constituția României, republicată a fost transmisă spre promulgare Președintelui României la data de 8 mai 2020.

Președintele României a trimis în data de 27 mai 2020 sesizare de neconstituționalitate referitoare la prevederile Legii pentru aprobarea Ordonanţei de urgenţă a Guvernului nr.21/2012 privind modificarea şi completarea Legii educaţiei naţionale nr.1/2011.

În sesizarea de neconstituționalitate se afirmă că Legea contravine normelor și principiilor constituționale prevăzute de art. I alin. (5) și de art. 147 alin. (4) raportate la cele ale art. 1 alin. (5) și art. 16 alin. (1) din Constituție. Sesizează vizează articolul unic pct. 2 [cu referire la art. 931] și pct. 6 [cu referire la introducerea alin. (131) în cuprinsul articolului 254] din Legea dedusă controlului de constituționalitate. 

În prezent, potrivit art. 931 din Legea nr. 1/2011 pentru cadrele didactice calificate, modificarea duratei contractului individual de muncă din durată determinată de un an în contract individual de muncă pe durata de viabilitate a postului/catedrei se poate realiza dacă acestea au promovat examenul de definitivat și concursul național de titularizare cu nota/media de cel puțin 7, în condițiile legii, și dacă postul este vacant. Această dispoziție nu înseamnă că un cadru didactic devine implicit titular pe post în sistemul de învățământ dacă/atunci când postul capătă viabilitate. Prevederile art. 89 alin.(1), ale art. 90 alin. (1) și ale art. 254 alin. (13) stabilesc exhaustiv modalitățile de ocupare a posturilor didactice din învățământul preuniversitar, dobândirea statutului de titular realizându-se în baza unui concurs deschis, la care pot participa toți cei care îndeplinesc condițiile legii. Ca atare, instituirea prin Legea trimisă la promulgare a criteriului referitor la vechimea în ocuparea aceluiași post - cel puțin 3 ani - nu poate reprezenta un criteriu obiectiv și calitativ pentru obținerea titularizării. Prin noua reglementare se perpetuează o modalitate ”paralelă” de accedere la calitatea de titular în învățământul preuniversitar, contrară derulării în condiții optime a procesului de învățământ în cadrul unui sistem național de învățământ predictibil și funcțional, aspect ce este de natură să conducă la denaturarea regimului juridic al instituției titularizării, astfel cum este aceasta reglementată prin Legea nr. 1/2011 și, prin aceasta, să genereze discriminări în interiorul sistemului.

Cu privire la o soluție legislativă asemănătoare referitoare la instituirea unor modalități de obținere a titularizării în învățământul preuniversitar, prin Decizia nr.528/2018, Curtea Constituțională a menționat că aceasta „instituie condițiile generale care trebuie îndeplinite cumulativ de cadrele didactice netitulare calificate pentru a deveni titulare în sistemul de învățământ preuniversitar. O asemenea reglementare stabilește, în realitate, o modalitate de dobândire a calității de titular în învățământul preuniversitar contrară principiilor pe care legea le instituie pentru titularizare, precum și regimului juridic circumscris noțiunii de «titular» în învățământ. Astfel, în contradicție cu dispozițiile art. 16 alin. (1) din Constituție, se creează o discriminare în ceea ce privește ocuparea posturilor în învățământul preuniversitar în sensul că pentru o anumită categorie de persoane - cadrele didactice netitulare calificate care au participat în ultimii 6 ani la concursul național unic de titularizare, care au obținut cel puțin nota/media 7 și au ocupat un post/o catedră aceasta se realizează doar pe baza certificării viabilității postului și acordului consiliului de administrație al unității de învățământ respective". ”Statutul de titular în învățământul preuniversitar are un regim juridic distinct, această categorie de personal didactic beneficiind de drepturi specifice (...). În considerarea acestui regim juridic specific, statutul de titular în învățământ se dobândește prin concurs, acesta fiind principiul care se desprinde din interpretarea sistematică a Legii nr. 1/2011." Curtea a constatat, cu același prilej, că „normele criticate, în ansamblul reglementării din care fac parte, configurează o instituție cu un regim juridic confuz, care permite dobândirea calității de cadru didactic titular în alte condiții decât prin promovarea unui concurs.” Prin urmare, Curtea a stabilit că ,,normele de lege criticate în prezenta cauză sunt discriminatorii, întrucât permit recunoașterea calității de titular în învățământul preuniversitar într-o altă modalitate decât concursul la care sunt obligate să se supună toate celelalte persoane care vor să acceadă la posturile didactice ca titulari. De asemenea, noțiunea de «viabilitate a postului/catedrei», utilizată în textul de lege, are un caracter vădit imprecis.” Curtea a arătat că o asemenea reglementare configurează o instituție cu un regim juridic confuz. 

Dispozițiile articolului unic pct. 2 și 6 al Legii supuse controlului de constituționalitate - prin care se instituie posibilitatea pentru cadrele didactice să devină titulari în sistemul de învățământ preuniversitar - sunt discriminatorii și contrare art. 16 alin. (1) din Constituție referitor la egalitatea cetățenilor în fața legii și a autorităților publice, întrucât permit recunoașterea calității de titular în învățământul preuniversitar într-o altă modalitate decât concursul care este obligatoriu pentru toate celelalte persoane care doresc să ocupe un post didactic de titular.

Soluția legislativă, de instituire a unor noi modalități de obținere a titularizării în învățământul preuniversitar, a fost încercată de legiuitor în diverse formule în ultimii ani, de fiecare dată acestea fiind declarate neconstituționale. A fost remarcat prin Decizia nr.528/2018, că „toate acestea reiau soluția legislativă constatată ca fiind neconstituțională într-o altă formulare. Astfel, într-o formă sau alta, toate aceste prevederi legale reglementează titularizarea unor cadre didactice care nu au promovat concursul național unic de titularizare, creând o modalitate paralelă de acces la funcția de. cadru didactic titular.”
Curtea a reținut că legiuitorul a procedat într-un mod contrar comportamentului constituțional loial de care acesta trebuie să dea dovadă față de instanța constituțională și față de jurisprudența acesteia. Curtea a constatat că obligațiile constituționale care rezultă din jurisprudența sa circumscriu cadrul activității legislative viitoare și a reținut că, prin adoptarea unei soluții legislative similare cu cea constatată ca fiind contrară dispozițiilor Constituției, legiuitorul a acționat ultra vires, încălcându-și obligația constituțională rezultată din art. 147 alin. (4) (Decizia nr. 895/2015).

Având în vedere similitudinea de situații, respectiv reluarea într-o altă variantă redacțională a unei soluții legislative declarate neconstituționale, considerăm că sunt încălcate și prevederile constituționale ale art. 147 alin. (4). Din analiza textelor prevăzute în cuprinsul articolului unic pct. 2 și pct. 6 se poate observa că, pe de o parte, se repetă dispozițiile referitoare la modalitățile de titularizare a cadrelor didactice, iar pe de altă parte, la pct. 6, se prevede soluția normativă doar pentru cazul în care se declară starea de urgență sau de asediu, potrivit Constituției. Astfel, soluțiile legislative adoptate sunt de natură să creeze confuzie cu privire la conduita de urmat, din modul de redactare a normelor, nefiind clar dacă voința legiuitorului a fost aceea de a institui o normă cu aplicare generală referitoare la titularizarea cadrelor didactice sau de a o aplica doar în situația declarării stării de urgență ori de asediu.

Curtea Constituțională a examinat obiecțiile de neconstituționalitate, raportul judecătorului-raportor, dispozițiile Legii, precum și prevederile Constituției. Prevederile constituționale invocate în susținerea obiecției de neconstituționalitate sunt cuprinse în art.1 alin.(5) referitor la principiul legalității, art.16 alin.(1) referitor la egalitatea cetățenilor în fața legii și a autorităților publice, fără privilegii și fără discriminări și în art.147 alin.(4) care consacră caracterul general obligatoriu al deciziilor Curții Constituționale. Examinând motivele de neconstituționalitate invocate, Curtea a constatat că acestea vizează, în esență, crearea unui cadru legislativ confuz, cu reglementări și condiționări diferite pentru aceeași ipoteză normativă, contrară textelor constituționale invocate și jurisprudenței Curții Constituționale în materie. 

Întrucât aceste critici sunt susținute prin considerentele care au fundamentat constatarea neconstituționalității unor soluții legislative similare, instanța constituțională va realiza și în acest caz, așa cum a mai procedat în jurisprudența sa, o analiză mediată de art.147 alin.(4) din Constituție, și nu o analiză distinctă a încălcării dispozițiilor constituționale deja constatate ca fiind încălcate prin soluții legislative similare. O asemenea abordare respectă cadrul sesizării formulate și evidențiază caracterul general obligatoriu al deciziilor Curții Constituționale, în scopul împiedicării reluării în alte acte normative a unor soluții legislative constatate ca fiind neconstituționale.

Curtea observă că, în jurisprudența sa, a sancționat în mod consecvent dispozițiile legale care reglementau titularizarea unor cadre didactice care nu au promovat concursul național unic de titularizare, apreciind ca fiind neconstituțională instituirea unor modalități paralele de acces la funcția de cadru didactic titular, prin Decizia nr.397 din 1 octombrie 2013, Decizia nr.106 din 27 februarie 2014, Decizia nr.528 din 17 iulie 2018. Curtea a observat că, atât varianta redacțională a textului analizată, cât și cea supusă controlului de constituționalitate în cauză reiau soluția legislativă constatată ca fiind neconstituțională într-o altă formulare.

Decizia nr.895/2015 a reținut că "legiuitorul, încălcând autoritatea de lucru judecat și efectele erga omnes ale deciziei de constatare a neconstituționalității, a procedat într-un mod contrar comportamentului constituțional loial de care acesta trebuie să dea dovadă față de instanța constituțională și față de jurisprudența acesteia. Întrucât respectarea jurisprudenței Curții Constituționale constituie una dintre valorile care caracterizează statul de drept, Curtea a constatat că obligațiile constituționale care rezultă din jurisprudența sa circumscriu cadrul activității legislative viitoare; de aceea, Curtea a reținut că, prin adoptarea unei soluții legislative similare cu cea constatată, în precedent, ca fiind contrară dispozițiilor Constituției, legiuitorul a acționat ultra vires, încălcându-și obligația constituțională rezultată din art.147 alin.(4).” În aceste condiții, având în vedere similitudinea de situații, respectiv reluarea într-o altă variantă redacțională a unei soluții legislative neconstituționale, Curtea a constatat că sunt încălcate prevederile constituționale ale art.147 alin.(1) și (4), prin raportare la art.1 alin.(5) și art.16 alin.(1), reținând, totodată, obligația legiuitorului de a elimina din dreptul pozitiv soluția legislativă constatată ca fiind neconstituțională, "precum cea care se regăsește în actualul art.253 alin.(1) din Legea nr.1/2011.”

În prezenta cauză textele de lege criticate instituie, practic, aceeași soluție legislativă constatată ca fiind neconstituțională prin deciziile menționate, respectiv titularizarea unor cadre didactice care nu au promovat concursul național unic de titularizare. Diferențele față de soluțiile legislative analizate în deciziile precedente privesc diversele termene stabilite de legiuitor, precum și invocarea, prin introducerea stării de urgență sau de asediu la alin.(131) la articolul 254. Crearea unei modalități paralele de acces la funcția de cadru didactic titular este contrară, potrivit jurisprudenței, prevederilor art.1 alin.(5) și ale art.16 din Constituție. Existența unor situații speciale, precum cea de urgență sau cea de asediu, nu poate constitui temeiul încălcării normelor constituționale, ci doar al unor eventuale restrângeri ale exercițiului unor drepturi și al unor libertăți, cu stricta respectare a cadrului constituțional dat de dispozițiile art.53 din Constituție, care stabilesc condițiile acestei restrângeri.

Curtea reamintește că, potrivit dispozițiilor art.147 alin.(4) din Constituție, deciziile pronunțate de Curtea Constituțională sunt general obligatorii și au putere numai pentru viitor, având aceleași efecte pentru toate autoritățile publice și toate subiectele individuale de drept.” Decizia Curții Constituționale face parte din ordinea juridică normativă. Totodată, întrucât nu poate fi separată de efectele de drept constituțional pe care aceasta le produce, decizia se prezintă ca un tot unitar sub aspectul naturii și efectelor sale juridice. Prin urmare, deși are caracter jurisdicțional, art.147 alin.(4) din Constituție conferă deciziei forța normelor constituționale, pe care nu o limitează la cazul dat, ci îi atribuie un caracter erga omnes, ceea ce înseamnă că ea trebuie respectată și aplicată de către toate subiectele de drept cărora li se adresează. Curtea reține că legiferarea cu încălcarea deciziilor Curții Constituționale este incompatibilă cu statul de drept, consacrat de prevederile art.1 alin.(3) din Constituție.

Curtea constată că sunt întemeiate criticile autorului sesizării referitoare la nerespectarea jurisprudenței Curții Constituționale, cu consecința încălcării, prin Legea criticată, a dispozițiilor art.147 din Constituție care consacră caracterul general obligatoriu al deciziilor Curții Constituționale, precum și a dispozițiilor art.1 alin.(5) cu referire la art.1 alin.(3) din Constituție, care consacră supremația Constituției și respectarea legii în statul de drept și art.16 referitor la principiul egalității.

Curtea Constituțională, cu unanimitate de voturi, a admis obiecția de neconstituționalitate formulată de Președintele României și constată că dispozițiile articolului unic pct.2 și pct.6 din Legea pentru aprobarea Ordonanței de urgență a Guvernului nr.21/2012 privind modificarea și completarea Legii educației naționale nr.1/2011 sunt neconstituționale.
Potrivit prevederilor art. 75 din Constituția României, republicată și ale art.92    alin (8) pct.2 din Regulamentul Camerei Deputaților, republicat, Camera Deputaților este prima Cameră sesizată.
Legea are ca obiect de reglementare modificarea şi completarea Legii educaţiei naţionale nr. 1/2011, cu modificările şi completările ulterioare, în sensul încadrării cu personal didactic titular la clasa pregătitoare prin asigurarea mobilităţii acestuia, a reglementării posibilităţii funcţionării claselor sub efectivul minim în zonele izolate din mediul rural, precum şi al asigurării ocupării funcţiilor de conducere în unităţile de învăţământ preuniversitar şi casele corpului didactic şi a funcţiilor de conducere, îndrumare şi control în inspectoratele şcolare, până la organizarea concursurilor pentru ocuparea acestor funcţii.
În conformitate cu prevederile art. 62 și 64 din Regulamentul Camerei Deputaților, membrii celor două comisii au dezbătut Legea supusă reexaminării în ședințe separate.

Având în vedere Decizia Curții Constituționale, membrii Comisiei pentru învățământ au reluat dezbaterile asupra Legii adoptată inițial de Parlament, în vederea punerii de acord cu Decizia Curții Constituționale.

Comisia pentru învățământ a dezbătut Legea în ședința din data de 7 septembrie 2020. 


La lucrările Comisiei au fost prezenți 20 deputați, din totalul de 25 membri ai Comisiei. 

În baza prevederilor art. 56 și 57 din Regulamentul Camerei Deputaților, republicat, la dezbaterea Legii a participat ca invitat doamna Ioana Lazăr - secretar general în cadrul Ministerului Educației și Cercetării. 

În urma finalizării dezbaterilor, membrii Comisiei, cu 19 voturi pentru și 1 abținere, au adoptat un raport preliminar de adoptare a Legii pentru aprobarea Ordonanței de urgență a Guvernului nr.21/2012 privind modificarea și completarea Legii educației naționale nr.1/2011, cu amendamente admise. 
Membrii Comisiei pentru constituționalitate au examinat Legea, Decizia Curții  Constituționale nr. 456/2020 și documentele anexate, în ședința din data de 8 septembrie 2021. 
Din numărul total de 13 membri ai Comisiei pentru constituționalitate au participat la şedinţă 11 deputaţi.
Comisia pentru constituționalitate a hotărât, cu unanimitate de voturi, să își însușească raportul preliminar transmis de Comisia pentru învățământ și au hotărât, cu unanimitate de voturi adoptarea Legii pentru aprobarea Ordonanţei de urgenţă a Guvernului nr.21/2012 privind modificarea şi completarea Legii educaţiei naţionale nr.1/2011, cu amendamente admise. 
Comisia pentru învățământ a dezbătut Legea în ședința din data de 29 martie 2022. 


La lucrările Comisiei au fost prezenți 22 deputați, din totalul de 25 membri ai Comisiei. 

În baza prevederilor art. 56 și 57 din Regulamentul Camerei Deputaților, la dezbaterea Legii a participat ca invitat domnul Zoltan Kallos - secretar de stat în cadrul Ministerului Educației. 

În urma finalizării dezbaterilor, membrii Comisiei, cu unanimitatea voturilor celor prezenți, au adoptat un raport preliminar de adoptare a Legii pentru aprobarea Ordonanței de urgență a Guvernului nr.21/2012 privind modificarea și completarea Legii educației naționale nr.1/2011, în forma prezentată de inițiator.

Membrii Comisiei pentru constituționalitate au reexaminat Legea, Decizia Curții  Constituționale nr. 456/2020 și documentele anexate, în ședința din data de 13 aprilie 2022. 
Din numărul total de 12 membri ai Comisiei pentru constituționalitate au participat la şedinţă 9 deputaţi.
Comisia pentru constituționalitate a hotărât, cu unanimitate de voturi, să își însușească raportul preliminar transmis de Comisia pentru învățământ și au adoptat Legea pentru aprobarea Ordonanţei de urgenţă a Guvernului nr.21/2012 privind modificarea şi completarea Legii educaţiei naţionale nr.1/2011. 
Membrii celor două comisii propun plenului Camerei Deputaților adoptarea Legii pentru aprobarea Ordonanţei de urgenţă a Guvernului nr.21/2012 privind modificarea şi completarea Legii educaţiei naţionale nr.1/2011, în forma prezentată de inițiator. 
În raport cu obiectul și conținutul său, actul normativ face parte din categoria legilor organice.
	   P R E Ş E D I N T E
               Ringo DĂMUREANU
	                  P R E Ş E D I N T E
           Natalia-Elena INTOTERO

Consilieri parlamentari,

